Keld Albrechtsen (EL), 2003-12-10:
Ministeren siger, at med hensyn til masseudlevering af medicin har vi jo VetStat.
Men jeg vil bare sige til ministeren, at det er jo derfor, vi ved, den er gal, fordi vi trods alt får det registreret.
Det er jo ved at være sent på aftenen, så jeg vil bare slutte med at sige til ministeren, at jeg tror, ministeren kom mig til undsætning med lidt misforstået, men sandsynligvis velment nænsomhed, da ministeren sagde, at det var, fordi det var sent på aftenen, at jeg kom til at tage apotekerlovgivningen og andre love med i mine betragtninger.
Jeg må gøre en tilståelse: Det var sådan set med helt velberåd hu, og jeg ville sandsynligvis også have gjort det, hvis det havde været i morges, vi havde haft debatten.
Det var sådan set med koldt overlæg, jeg drog de ting ind i debatten.
Det kunne i sig selv være en positiv tanke at have en lov om hold af dyr, men om det lovforslag, der ligger her, kan man nok sige sammenfattende, at det er for hårdt over for de små og for lemfældigt over for de store.
Det er vel heller ikke overraskende, når det er et forslag fra en borgerlig regering, at det er sådan. Det er faktisk urimeligt, at man lægger et sådant væld af bureaukratiske foranstaltninger ned over de små, og især de ganske små producenter.
Fremover vil det faktisk være umuligt, i hvert fald umuligt på lovlig vis, at have et lille dyrehold på nogle få dyr, fordi det bureaukrati, man skal igennem, i praksis vil gøre det enten umuligt eller ulovligt.
Jeg tror dog ikke, det vil holde helt op, især ikke i de tyndere befolkede egne i Jylland, hvor man stadig vil kunne holde et par får eller et par geder.
Men lovforslaget vil medføre, at det kommer til at foregå uden for lovens rammer, og jeg tror, ministeren ved nærmere eftertanke vil kunne se, at det er der sådan set ikke nogen der opnår nogen gevinst ved. Til gengæld må man sige, at vi har et grundlæggende problem ved dyrehold her i Danmark.
Vi har en industriel produktion inden for især svineavlen, som i stigende grad ødelægger dyrenes immunsystem.
De opbevares i enorme stalde under forhold, som gør, at de ikke kan opbygge deres eget forsvar mod sygdomme, og de får steriliseret foder i stedet
for det naturlige foder, som kunne opbygge deres immunforsvar til at modstå salmonella eller andre infektioner
Sygdomsproblemet er det største problem, vi overhovedet har i husdyravlen i dag.
Det gør forslaget til gengæld ingenting ved, og det er derfor, jeg mener, det er for lemfældigt over for de store.
Vi vil selvfølgelig gerne se på, om man kan gøre noget, men når man bruger hele skytset på at gøre det plaskumuligt for ganske små producenter at få det til at fungere, synes jeg altså, at man har ramt lidt ved siden af, for det er jo ikke her, sygdommene kommer fra.
Så vil jeg ligesom Dansk Folkeparti sige, at høringskredsen har været for begrænset.
Det havde været rimeligere, om man f.eks., som det blev nævnt, havde taget de mennesker med, der arbejder for at bevare de gamle husdyrracer, men der er også andre og især dem, som ikke er professionelle storavlere, som man burde have taget med på råd, inden man fremkom med forslaget. Jeg vil sige, at i den forstand er det ikke noget særlig liberalt forslag.
I tankegangen er det i virkeligheden mere et konservativt forslag, for hvis meningen havde været, at det skulle være muligt at udfolde sig i dette land uden på forhånd at blive placeret i nogle rammer, der gør det hele plaskumuligt, ville man nok have hørt nogle flere mennesker på forhånd.
Ministeren har jo nok haft forfærdelig travlt og har ikke haft tid til at høre folk, men man kan da i det mindste håbe, at vi undervejs i udvalgsbehandlingen kan få den fornødne tid, så der bliver mulighed for, at folk kan få tid til at gøre indsigelse mod de bestemmelser i lovforslaget, som de finder er urimelige.
Min konklusion er altså, at vi vil følge behandlingen af lovforslaget.
Vi håber, at det kan få en lidt mere rimelig vægtning mellem små og store, og så vil vi vende tilbage ved andenbehandlingen, når vi har taget stilling til, om vi har opnået resultater, der gør, at vi vil kunne støtte forslaget.